2. Oversigt over Eurostats dataindsamling inden for rammerne af Rådets direktiv 2011/85/EU

Alle indikatorer indberettes til Eurostat i mio. i national valuta fordelt på delsektorer inden for offentlig forvaltning og service. Der skal ud over dataene fremsendes metadata om fuldstændighed, definitioner, eventuelle skøn eller dataenes aktualitet til Eurostat.

De ændringer, der var nødvendige i Eurostats indsamlingssystemer, blev indført ved hjælp af et tillæg til EDP-spørgeskemaet i henhold til bestemmelserne i artikel 8, stk. 2, litra d), i Rådets forordning (EF) nr. 479/2009. Modellerne og gennemførelsesvejledningen var indeholdt i Eurostats beslutning af 22. juli 2013 med titlen "Supplement on contingent liabilities and potential obligations to the EDP related questionnaire" (tillæg vedrørende eventualforpligtelser og potentielle forpligtelser med hensyn til spørgeskemaet vedrørende EDP). Det fremgår også af denne beslutning, at data om forpligtelser for offentligt kontrollerede enheder, der ikke henregnes til offentlig forvaltning og service (offentlige selskaber), skal udarbejdes af Eurostat på grundlag af oplysninger, som allerede er indsamlet ved hjælp af det nye spørgeskema fra 2011 om offentligt kontrollerede enheder, der ikke henregnes til den offentlige sektor .

Det præciseres heri, at Eurostat indsamler og offentliggør udvalgte indikatorer vedrørende eventualforpligtelser, dvs. statsgarantier, ikkebalanceførte offentlig-private partnerskaber (OPP'er), forpligtelser for offentligt kontrollerede enheder, der ikke henregnes til den offentlige sektor (offentlige selskaber), og misligholdte lån (offentlige aktiver). Medlemsstaterne bør offentliggøre de samme indikatorer på nationalt plan og desuden offentliggøre data om offentlige indskud i virksomheders kapital.

2.Oversigt over Eurostats dataindsamling inden for rammerne af Rådets direktiv 2011/85/EU

"Medlemsstaterne offentliggør for alle delsektorer i sektoren offentlig forvaltning og service relevante oplysninger om eventualforpligtelser med potentielt betydelige virkninger for de offentlige budgetter, herunder statsgarantier, nødlidende lån og forpligtelser i forbindelse med driften af offentlige selskaber, herunder omfanget heraf. Medlemsstaterne offentliggør også oplysninger om indskud fra sektoren offentlig forvaltning og service i private og offentlige virksomheders kapital for så vidt angår økonomisk betydelige beløb."

Disse forpligtelser kaldes eventualforpligtelser, fordi de udelukkende har karakter af potentielle og ikke faktiske forpligtelser. Det fremgår udtrykkeligt af ENS 2010, bilag A, punkt 5.11, at det er vigtigt at indsamle denne type oplysninger: "Selv om eventualaktiver og -passiver ikke bogføres i regnskaberne, er de vigtige i forbindelse med politikker og analyser; og der skal derfor indsamles oplysninger om dem, og disse skal forelægges som supplerende data. Selv om det viser sig, at der ikke skal foretages betalinger i forbindelse med eventualaktiver og -passiver, kan store eventualposter være tegn på et uforholdsmæssigt stort risikoniveau hos de enheder, der tilbyder dem."

I henhold til artikel 11 i forordning (EU) nr. 549/2013 om det europæiske national- og regionalregnskabssystem i Den Europæiske Union (i det følgende benævnt "ENS 2010") skal Kommissionen senest i 2018 forelægge Europa-Parlamentet og Rådet endnu en rapport, som vurderer, i hvilket omfang Kommissionens (Eurostats) offentliggørelse af oplysninger om forpligtelser repræsenterer de implicitte forpligtelser i deres helhed, herunder eventualforpligtelser, uden for den offentlige sektor. Den foregående rapport fra Kommissionen (Eurostat) om dette spørgsmål blev offentliggjort i 2015 og indeholdt allerede eksisterende oplysninger om offentlig-private partnerskaber (OPP'er) og andre implicitte forpligtelser, herunder eventualforpligtelser, uden for offentlig forvaltning og service.

4.1. Offentlige eventualforpligtelser over for finanssektoren

Dataene fordeles på forpligtelser for enheder, der beskæftiger sig med finansielle aktiviteter , og forpligtelser for enheder, der beskæftiger sig med andre aktiviteter, herunder tabsgivende ikkefinansielle enheder. Den kontrollerende delsektor under offentlig forvaltning og service fremgår også af dataene.

Dataene omfatter offentligt kontrollerede enheder, som indberetter forpligtelser på over 0,01 % af BNP, og som i henhold til ENS 2010 klassificeres i sektorerne ikkefinansielle selskaber, finansielle selskaber og udlandet. Der indberettes data for individuelle enheder og ikke for konsoliderede koncernregnskaber.

Forpligtelser for offentligt kontrollerede enheder, der ikke henregnes til offentlig forvaltning og service (offentlige selskaber), defineres som beholdningen af passiver ved årets udgang, almindeligvis baseret på selskabers virksomhedsregnskaber. Medlemsstaterne kan vælge, om de vil anvende ordningen for virksomhedsregnskaber (hvilket omfatter alle passiver i selskabets regnskaber) eller nationalregnskaber (med undtagelse af andre ikkebetalte mellemværender) i forbindelse med indberetningen. Der kan også indberettes data om forpligtelser vedrørende Maastrichtgældsposter, hvis der foreligger sådanne data.

Der indsamles oplysninger om beholdningen af misligholdte lån (offentlige aktiver), der er ydet af offentlig forvaltning og service. Et lån er misligholdt, hvis forfaldsdatoen for renter eller afdrag er overskredet med 90 dage eller derover, eller hvis renter for 90 dage eller derover er blevet kapitaliseret, refinansieret eller forsinket efter aftale, eller betalingsfristen er overskredet med mindre end 90 dage, men der er andre gode grunde (f.eks. debitors indgivelse af konkursbegæring) til at betvivle, at det fulde beløb vil blive betalt. Dataene indberettes til nominel værdi. Der fremlægges et samlet tal for offentlige forvaltning og service og specifikke tal vedrørende delsektorer.

Eurostat indsamler data om samtlige udestående forpligtelser, der ikke er opført på balancen. De bør udtrykkes ved en korrigeret kapitalværdi svarende til den oprindelige kontraktlige kapitalværdi, som gradvist reduceres med beløbet af den "økonomiske afskrivning", der beregnes på grundlag af skøn eller faktiske data. Den korrigerede kapitalværdi angiver aktivets aktuelle værdi på indberetningstidspunktet. Beløbet udgør et skøn over de faste bruttoinvesteringer og gældsvirkningen, såfremt den offentlige sektor bliver nødt til at overtage aktiverne i kontraktens løbetid. Dataene indsamles for offentlig forvaltning og service, fordeles på alle delsektorer og indberettes til nominel værdi.

Når offentlig-private partnerskaber (OPP'er) ikke opføres på de offentlige statuskonti, betyder det, at aktiverne ikke anses for at være offentligt ejet i økonomisk forstand, og at faste bruttoinvesteringer ikke registreres som offentlige udgifter på det tidspunkt, hvor de finder sted.

Standardiserede garantier er garantier, der udstedes i stort antal – som regel mod en forholdsvis beskeden betaling – efter ensartede retningslinjer. Det er ikke muligt at vurdere misligholdelsesrisikoen ved det enkelte lån præcist, men det er muligt at vurdere, hvor mange lån der vil blive misligholdt ud af et større antal lån. Eksempler herpå er garantier for realkreditlån, studielån osv. Data om standardiserede garantier vedrører den samlede beholdning af aktiver, der er omfattet af dette instrument.

Dataene omfatter både enkeltstående og standardiserede garantier. En enkeltstående garanti er en individuel garanti, hvor garantistillerne ikke kan foretage en pålidelig beregning af risikoen for krav om indfrielse. Enkeltstående garantier er knyttet til gældsinstrumenter (f.eks. lån eller obligationer). Dataene vedrører den samlede gæld, som offentlige enheder har garanteret, eksklusive den gæld, der allerede er blevet overtaget af det offentlige, som registreret i ENS 2010-regnskaberne. Der foretages yderligere opdeling for enkeltstående garantier, som ydes til offentlige selskaber og finansielle selskaber.

I dette afsnit gennemgås de fastsatte begreber og definitioner vedrørende offentliggørelse af data om eventualforpligtelser, mens det i afsnit 3 beskrives, hvordan medlemsstaterne har anvendt disse i forbindelse med de data, de har leveret til Eurostat. Det skal understreges, at nedenstående indikatorer har en heterogen karakter og repræsenterer forskellige typer af potentielle virkninger for de offentlige finanser. I nogle tilfælde kan den samme finanspolitiske risiko desuden afspejles i to eller flere indikatorer. Når en regering for eksempel garanterer forpligtelserne i en offentligt kontrolleret enhed, der ikke henregnes til offentlig forvaltning og service, dækkes de potentielle risici både af data, der er fremlagt om garantier og forpligtelser for offentligt kontrollerede enheder, der ikke henregnes til offentlig forvaltning og service. Vurdering af den samlede risiko for de offentlige finanser igennem summering af indikatorerne kan derfor resultere i en overvurdering af den potentielle virkning.

Den nationale statistiske myndighed skal indgive tillægget vedrørende eventualforpligtelser og potentielle forpligtelser med hensyn til spørgeskemaet vedrørende EDP til Eurostat hvert år inden den 31. december i år T. Dataene skal dække mindst fire år (T-1 til T-4) og, på frivillig basis, revisioner af historiske data (T-5 og ældre). "Questionnaire on government controlled units classified outside general government" (spørgeskemaet om offentligt kontrollerede enheder, der ikke henregnes til offentlig forvaltning og service) skal indgives inden for samme frist, og det skal omhandle år T-1 (eller T-2, hvis der ikke foreligger nyere data).

Den første dataindberetning fandt sted i december 2014, og der er siden da blevet foretaget regelmæssig dataindsamling på årlig basis. Eurostat har systematisk overvåget medlemsstaternes tilpasning til taskforcens retningslinjer, fremhævet områder, der skal forbedres, og opfordret medlemsstaterne til at bevæge sig fremad med hensyn til datakvalitet. Afsnittene nedenfor fremlægger status med hensyn til fuldstændigheden og dækningen under hensyntagen til resultaterne af dataindsamlingen i 2017.

Alle medlemsstater leverede supplementet vedrørende eventualforpligtelser og potentielle forpligtelser til Eurostat omkring indberetningsfristen i slutningen af december 2017. Den 29. januar 2018 offentliggjorde Eurostat tallene i mio. i national valuta og i procent af BNP i sin database sammen med de tilhørende metadata og landespecifikke fodnoter . Der blev samtidig udsendt en pressemeddelelse . De vigtigste resultater vises i bilag 1 til denne rapport.

3.1.Dataenes fuldstændighed og dækning

Alle medlemsstater fremsendte det udfyldte tillæg om eventualforpligtelser og potentielle forpligtelser og en besvarelse af spørgeskemaet om offentligt kontrollerede enheder, der ikke henregnes til offentlig forvaltning og service. Dataene er ikke lige fuldstændige for alle indikatorer og medlemsstater.

3.1.1.Statsgarantier

Alle medlemsstater fremlagde tal vedrørende samtlige statsgarantier for offentlig forvaltning og service for den obligatoriske periode 2013-2016. Dataenes fuldstændighed og dækning betragtes som gode for de fleste medlemsstaters vedkommende. For tre medlemsstaters vedkommende, Grækenland, Frankrig og Italien, er der stadig behov for forbedringer med hensyn til tilgængeligheden til og fuldstændigheden af data for delsektoren kommunal forvaltning og service.

For Tjekkiets vedkommende er dataene om virksomheder i sektoren offentlig forvaltning og service ikke fuldstændige. Alle vigtige enheder er dog dækket. For Ungarns vedkommende er dataene for den statslige og den kommunale budgetmyndighed og store, omklassificerede, statsejede selskaber udtømmende, men der forefindes ingen dataindsamling fra nyligt omklassificerede, lovfæstede garantifonde, omklassificerede små, statsejede eller kommunalt ejede, offentlige selskaber, og nonprofitinstitutioner vedrørende garantier, og der er ingen planer om at foretage hverken administrativ eller statistisk dataindsamling fra omklassificerede, små enheder. For Finlands vedkommende er dataene ikke fuldt konsoliderede for kommunal forvaltning og service.

For nogle medlemsstaters vedkommende (Danmark, Kroatien og Polen) foreligger der ikke data om standardiserede garantier for kommunal forvaltning og service. Beløbenes virkning forventes imidlertid ikke at være væsentlig for det samlede garantiniveau.

3.1.2.Ikkebalanceførte OPP'er

Alle medlemsstater fremlagde data om ikkebalanceførte OPP'er for den obligatoriske periode 2013-2016. Dataenes fuldstændighed og dækning betragtes som gode for de fleste medlemsstaters vedkommende. Der er behov for forbedringer for Slovenien og Storbritanniens vedkommende i de tilfælde, hvor der ikke foreligger data for kommunal forvaltning og service. Beløbene forventes dog ikke at være betydelige. For Finlands vedkommende er datadækningen muligvis heller ikke udtømmende vedrørende kommunal forvaltning og service.

3.1.3.Misligholdte lån

Det er stadig nødvendigt at forbedre fuldstændigheden og dækningen af dataene vedrørende misligholdte lån betydeligt. 24 medlemsstater fremlagde data for den anmodede periode 2013-2016. Fire medlemsstater, Belgien, Frankrig, Kroatien og Cypern, indgiver stadig ikke oplysninger om offentlig forvaltning og services misligeholdte lån.

Desuden er datadækningen ikke udtømmende for Italien, Portugal og Finlands vedkommende. For Grækenlands vedkommende omfatter oplysningerne ikke sektoren sociale kasser og fonde, mens datadækningen for Spanien og Storbritanniens vedkommende ikke er udtømmende for kommunal forvaltning og service. Disse beløb forventes dog ikke at være betydelige.

3.1.4.Forpligtelser for offentligt kontrollerede enheder, der ikke henregnes til offentlig forvaltning og service

Alle medlemsstaterne besvarede Eurostats spørgeskema om offentligt kontrollerede enheder, som anvendes til beregning af dataserier vedrørende forpligtelser for offentligt kontrollerede enheder, der ikke henregnes til offentlig forvaltning og service. For de fleste medlemsstaters vedkommende gælder dataene for 2016, bortset fra for Tjekkiet, Frankrig, Tyskland og Østrig og delvist Italien og Malta, hvor der henvises til data for 2015. Flertallet af medlemsstaterne fremlagde udtømmende data, der dækker alle kontrollerende delsektorer under offentlig forvaltning og service, men i nogle tilfælde er der stadig behov for forbedringer.

For Frankrig og Irlands vedkommende er datadækningen ikke udtømmende for kommunal forvaltning og service. For Grækenland og Belgiens vedkommende er der også nogle mindre enheder, der kontrolleres af offentlige myndigheder, og som ikke er indberettet i dataene, men beløbene forventes ikke at være betydelige. For Polens vedkommende omfatter dataene ikke enheder med mindre end ti ansatte.

3.2.Dataenes sammenlignelighed

Data om eventualforpligtelser er landespecifikke og tæt knyttet til medlemsstatens økonomiske, finansielle og juridiske struktur. Der er gjort betydelige fremskridt med denne dataindsamling med hensyn til dataenes dækning og fuldstændighed. Ikke desto mindre er datadækningen stadig ikke fuldstændigt udtømmende for nogle medlemsstater, som beskrevet ovenfor og yderligere angivet i fodnoterne, der er offentliggjort sammen med medlemsstaternes data.

Overordnet set er sammenligneligheden tilfredsstillende for statsgarantier, misligholdte lån og ikkebalanceførte OPP'er, men begrænset for offentlige selskabers forpligtelser.

I forbindelse med denne indikator skal der ud over spørgsmål vedrørende datadækning tages hensyn til andre aspekter, når medlemsstaternes tal analyseres. For det første er dataene vedrørende offentlige selskabers forpligtelser ikke konsoliderede, hvilket betyder, at en del af disse enheders forpligtelser kan være forpligtelser til enheder i samme virksomhedskoncern, og disse beløb kan ikke identificeres ud fra de indberettede data. For det andet vedrører dataindsamlingen kun forpligtelser, uden at de sættes i forhold til aktiverne. Dette aspekt er meget vigtigt i forbindelse med finansielle institutioner, som normalt har betydelige beholdninger af såvel aktiver som gældsforpligtelser. Derudover har nogle medlemsstater flere enheder, der kontrolleres af offentlig forvaltning og service, og som er involveret i finansielle tjenesteydelser, end andre medlemsstater, og de indberetter derfor højere forpligtelser end dem, hvor sådanne enheder slet ikke findes, eller hvor der kun er meget få deraf. For nogle af medlemsstaternes vedkommende vedrører en stor del af de forpligtelser, som indberettes af finansielle institutioner, desuden husholdninger eller andre private eller offentlige enheders indskud i offentlige banker.